DIWRNOD GLYN YN YR YSGOL

SGILIAU CYMDEITHASOL

Mae cloch yr ysgol yn canu ar ddechrau’r dydd a’r plant i gyd yn rhuthro mewn.  Maent yn hongian eu cotiau ac yn eistedd lawr wrth eu desgiau gyda’u pensiliau yn barod i ddechrau gweithio.  Ond ble mae Glyn?  Deg munud yn hwyrach mae Glyn yn cyrraedd oherwydd ei fod wedi cael ffwdan gyda’i got.  Mae hwyl wan ar Glyn yn barod oherwydd na chafodd ymuno mewn gêm o ‘tag’ ar yr iard.  Bu’r plant eraill yn chwerthin am ei ben, “ti’n methu rhedeg, ti ddim ond yn gwthio a sbwylio’r gêm!”

Mae’r athrawes yn gofyn i Glyn pam mae mor hwyr.  Nid oes ateb ganddo; mae ei gyswllt llygad yn wan ac mae’n syllu ar y nenfwd gan feddwl tybed beth sydd i ginio.  Caiff ei ddwrdio am beidio gwrando a’i ddanfon i eistedd yn ei sedd.

SGILIAU ECHDDYGOL BRAS

Wrth geisio gwrando ar y set nesaf o gyfarwyddiadau wrth yr athrawes mae Glyn yn siglo yn ôl ac ymlaen yn ei sedd.  Mae’n torri ar draws y dosbarth unwaith eto ac mae’r athrawes yn pryderi’n fawr am ymddygiad Glyn.  Yn anffodus mae gwers Ymarfer Corff heddiw.  Mae Glyn yn casau Ymarfer Corff!  Mae pawb yn gwneud hwyl am ei ben e’!  ‘Dyw cyfarwyddiadau’r athrawes ddim yn helpu chwaith, “pan fydd y gerddoriaeth yn dechrau rwy’ am i’r merched gerdded o amgylch y neuadd a’r bechgyn i neidio yn yr unfan.  Pan fydd y gerddoriaeth yn stopio, pawb i newid – bechgyn i gerdded o gwmpas a’r merched i neidio.”  Mae’r gerddoriaeth yn cychwyn ac mae Glyn yn martsio yn frwdfrydig o gwmpas y neuadd.  Yn araf mae’n sylweddoli mai ef yw’r unig fachgen sydd yn gwneud hyn.  Mae’n arafu lawr a cheisio ymuno gyda’r grŵp yn y canol ac yn dechrau neidio.  ‘Dyw e’ ddim wedi sylweddoli bod y gerddoriaeth wedi stopio erbyn hyn ac mai dim ond y merched sy’n neidio.    Wedyn mae’r disgyblion yn cael eu rhannu’n barau ar gyfer y weithgaredd nesaf.  Gêm syml o daflu a dal pêl fawr feddal o un i’r llall yw hon.  Mae Glyn yn cael trafferth i amcangyfrif lleoliad y bêl o ran gofod a chyflymdra.  Mae’n sefyll yn lletchwith â’i goesau ar led, ac yn syrthio bron cyn i’r bêl gael ei thaflu tuag ato.   Mae ei dafod mas ac mae’n llyfu ei wefusau’n bryderus wrth aros.  Mae’r bêl yn cyrraedd ac mae’n taflu ei freichiau yn wyllt i’r awyr gan fwrw’r bêl i ben draw’r neuadd.  Nid yw partner Glyn na’r athrawes yn rhy hapus.

SGILIAU ECHDDYGOL MANWL

Mae Glyn mor falch cael newid allan o’i ddillad Ymarfer Corff.  Mae’n gwisgo ei ‘drainers’ sy’n cau gyda Felcro (ni allai byth gau carreiau) ac yn ei gweld hi’n haws clymu llewysau ei siwmper o gwmpas ei ganol na’i ail-wisgo hi.  Nôl yn y dosbarth mae’n codi ei bensil er mwyn cario ymlaen gyda’r gwaith Mathemateg oedd heb ei orffen.  Gwyddai yn iawn sawl ‘pysgodyn’ i’w hychwanegu i’r llinell er mwyn gwneud 14 ond roeddent yn edrych yn debycach i beli rygbi na physgod.  Roedd ei law yn boenus oherwydd ei fod yn cydio mor dynn yn y pensil – ar brydiau roedd ei law hyd yn oed yn siglo ychydig.  Roedd ei waith bob amser yn anniben ac weithiau roedd e’ mor anhapus gyda’i waith fel ei fod yn sgriblo drosto a’i rwygo yn ddarnau mân cyn bod neb yn ei weld.  Roedd hi’n anodd darllen ei enw hyd yn oed, cymysgedd o lythrennau mawr a bach – cai anhawster meistroli’r siâp.  Diolch byth ei bod yn amser cinio.  Mwy na thebyg y byddai ar ddiwedd y rhes unwaith eto!  Roedd Glyn yn ei chael hi’n anodd sefyll yn llonydd ac yn cael ei feio’n reolaidd am wthio plant eraill yn fwriadol.  Un tro syrthiodd yn erbyn y larwm dân a bu rhaid i bawb adael adeilad yr ysgol.  Erbyn diwedd y tymor doedd neb eisiau eistedd ar ei bwys e’.   Nid oedd yn medru ymdopi gyda cyllell a fforc ac roedd ei fwyd fel arfer wedi ei wasgaru ar draws y bwrdd.  Cafwyd llai o broblemau pan newidiodd i gael pecyn bwyd – brechdanau, creision, ffrwyth a diod mewn bocs bach.

SGILIAU IAITH

Roedd sgiliau llafar Glyn wedi gwella tipyn gyda chefnogaeth rheolaidd y gwasanaethau therapi iaith a lleferydd.  Cafodd ei gyfeirio atynt pan oedd yn 3 oed oherwydd dim ond geirfa o rhyw 10 gair oedd ganddo.   Medrai gyfathrebu tipyn gwell nawr ac yn fwy addas ar gyfer ei oed, ond byddai’n colli trywydd sgwrs yn aml os trafodwyd 2 neu 3 syniad o fewn yr un frawddeg.  Byddai hefyd yn cymysgu geiriau wrth siarad yn gyflym, fel “Rwy’n mynd â ysgol i’r beic.”  Byddai hefyd yn cymryd pethau’n lythrennol, a phan ofynnwyd iddo sefyll ar flaenau ei draed mi safodd gydag un droed ar ben y llall. 

SGILIAU GWYBYDDOL

Tybiai’r athrawes bod Glyn yn ddiog.  Nid oedd gwaith ysgrifenedig byth wedi ei orffen mewn amser ac ni allai ganolbwyntio am fwy na 5 i 10 munud.  Roedd byth a beunydd yn crwydro o gwmpas y dosbarth.  Ni fyddai’r athrawes byth yn gofyn iddo fynd â negeseuon gan na allai gofio’r neges.  Er ei fod yn ymateb yn dda yn y dosbarth aseswyd ei allu yn bennaf wrth ei ymatebion ar bapur.  Ni allai osod ei waith allan yn briodol ac ni allai neb ond Glyn ei hun ddarllen y llawysgrifen.  Rhan orau’r dydd oedd sesiwn y prynhawn – amser ar gyfer darllen unigol.  Roedd ei allu darllen ddwy flynedd yn uwch na’i oed cronolegol, ond ar waethaf hynny ni allai lwyddo.  Wrth ddarllen roedd tôn ei lais yn undonog a fflat.  Amrywiai’r cywair o’r naill linell i’r llall ac ynganwyd geiriau ar wahanol gyflymdra.

YMDDYGIAD TU ALLAN I’R YSGOL

Adref roedd Glyn yn brysur drwy’r amser ac i’w weld yn aflonydd hyd yn oed wrth wylio ei hoff raglen deledu.  Roedd e’n gyffrous iawn a phan fyddai cymeriad doniol yn dod ar y sgrin, byddai’n neidio o’i sedd ac yn clapio’i ddwylo’n gynhyrfus.  Cai bwl o dymer drwg yn amlach ac roedd y labeli ar gefn ei ddillad yn ei boeni’n ddirfawr.  Roedd ei rieni’n poeni nad oedd ganddo ffrindiau.  Byddai’n treulio mwyafrif ei amser adref ar ei ben ei hun, ac yn gwrthod yn lân ymuno mewn gemau ‘snap’ neu chwarae ‘lego’.  Yn hytrach roedd yn well ganddo aros yn ei ystafell wely yn darllen neu ddefnyddio’r lechen.  Roedd ei batrwm cysgu yn anghyson a rhyfedd ac nid oedd trefn amser gwely wedi ei sefydlu.  Roedd hefyd yn deffro yn aml yn ystod y nos yn achwyn ei fod yn cael hunllefau.  

(addaswyd o http://www.pacsen.org.uk/node/115)


